বিখ্যাত ব্যক্তিদের চিঠি লেখাই তাঁর শখ। উত্তর পেলে ভাল। না-পেলে বয়েই গেল। পরের জনকে চিঠি লিখতে কাগজ-কালি-মন এক করে বসে পড়েন। তিনি অসিতবরণ দত্ত। বাড়ি বর্ধমান জেলার কাটোয়ায়। কথায় বলে ‘শখের দাম লাখ টাকা।’ তবে এই শখের জন্য খুব খরচ নেই। এই চড়া বাজারের দিনেও চিঠি পাঠানোর খরচ তো আর আকাশছোঁয়া বাড়েনি।

ফেসবুক, হোয়াটসঅ্যাপ, ট্যুইটার-এর যুগেও চিঠি লিখে চলেছেন। ফাইলে ফাইলে বন্দি হচ্ছে তাঁকে লেখা বিখ্যাত ব্যক্তিত্বদের চিঠি। দেশ বিদেশের এরকম হাজারখানেক সেলিব্রিটিকে তিনি চিঠি লিখেছেন। অনেকে সেই চিঠির উত্তরও দিয়েছেন। আর সেই চিঠি যত্ন করে আগলে রাখাই তাঁর শখ। সেই সঙ্গে গর্বও।
 
চিঠি লেখার নেশা স্কুল জীবন থেকেই। কলেজে পড়ার সময় মনে বাসনা জাগে প্রিয় ক্রিকেটার সুনীল গাওস্করকে চিঠি লিখবেন। নববর্ষের শুভেচ্ছা জানিয়ে লিখেও ফেলেন চিঠি। মাসখানেকের মধ্যে উত্তরও আসে। সেই চিঠি নিয়ে কাটোয়ায় তখন হিরো অসিতবরণ। তার পরেই চিঠি লেখার নেশা চেপে বসল।
এর পরে মাদার টেরিজা, অমিতাভ বচ্চন, হেমন্ত মুখোপাধ্যায়, মিঠুন চক্রবর্তী, সন্ধ্যা মুখোপাধ্যায়, প্রণব মুখোপাধ্যায়, মান্না দে, সুনীল গঙ্গোপাধ্যায়— কে নেই! সেলিব্রেটিদের ঠিকানা জোগাড় করা আর চিঠি পাঠানোই তখন ধ্যান, জ্ঞান। প্রত্যন্ত গ্রামের এই অখ্যাত মানুষটির চিঠি পড়ে উত্তর না-দিয়ে থাকতে পারেননি অনেকেই।

এতো গেল দেশের কথা। দক্ষিণ আফ্রিকার প্রেসিডেন্ট, রাষ্ট্রসঙ্ঘের মহাসচিব, ফ্রান্সের ধর্মগুরু, ফরাসি শিক্ষামন্ত্রী অনেকেই অসিতবরণের চিঠি প্রাপক। ভিনদেশি সেলেবদের জবাবি চিঠিও তাঁর ভাণ্ডারে। সম্প্রতি মার্কিন প্রেসিডেন্ট বারাক ওবামাকে চিঠি লিখেছেন।
পুনশ্চ: এখন তিনি চিঠিগুলো যত্ন করে রাখার একটা সংগ্রহশালা গড়ার কথা ভাবছেন। খুঁজছেন এমন কাউকে যিনি ‘চিঠি’র মর্ম বুঝবেন। সহযোগিতা করবেন।
 
দেখুন সেই ভিডিও।
 

আরও পড়ুন
‘‘আমার ফিল্ম দেখো না’’, অনাগত সন্তানকে চিঠি পর্নস্টার মায়ের